Omnibus presentes litteras inspecturis, Hugo, dominus Sancti-Verani, et Elisabeth, uxor sua, salutem in Domino. Notum facimus universis quod nos intuitu pietatis, et ob remedium animarum nostrarum et antecessorum nostrorum, Deo et Beate-Marie et fratribus milicie Templi de Salice-super-Yonam dedimus, concessimus, et in perpetuum quitavimus, in puram et perpetuam elemosinam, motam quam habebamus prope domum Salicis-super-Yonam, cum fossatis et aliis edificiis. Item, totam terram quam habebamus prope l’aiudar, inter terras dictorum fratrum. Item, quandam aliam peciam terre quam habebamus en Corcelles. Item, terras et prata eorumdem fratrum, et rivum qui dicitur Rius de la Corroie. Item, quandam petiam prati quam habebamus en Corcelles inter terras dictorum fratrum et salicetum defuncti Tierrici Lalemant. Dedimus, etiam, eisdem fratribus, in puram et perpetuam elemosinam, totam et omnimodam justiciam altam et bassam, cum toto jure et dominio que habebamus et habere debebamus in predictis, nichil juris nobis penitus retinentes, inter magnum cheminum ferratum per quem itur ab Ulmis de Toichebœf apud Vincellas et Yonam, prout dicta justicia protenditur in longum et largum, a justicia dominorum de Campis usque ad justiciam dominorum de Vincellis. Ab ista, vero, donatione nobis et nostris heredibus excipimus et retinemus undecim domos sitas subtus cheminum, cum hominibus in eis manentibus, cum porprisiis earumdem domorum, prout dicte porprisie se comportant et protenduntur a via per quam itur a Salice ad dictum magnum cheminum ferratum, et a dicta via usque ad fossata Geigni Torti, sicut mete se comportant a dicta via usque ad fossata dicti Geigni, et per de super dicta fossata dicti Geigni usque fossatum de Coma, situm juxta domum defuncti Regnaudi Pauceton, sicut dictum fossatum se comportat usque ad dictum magnum cheminum ferratum. Et de predictis rebus omnibus datis nos devestivimus et fratrem Petrum, preceptorem de Salice, loco et nomine dictorum fratrum, titulo donationis et quittationis investivimus de eisdem. Dicti, autem, fratres non poterunt in dictis locis aliquos homines nostros, seu alios de cujuscumque dominio sint, hospitari, nec etiam retinere, salvo omnibus et per omnia predictis fratribus militie Templi toto jure quod in terra comitis Jovigniaci et in terra nostra habebant tempore confectionis presentium litterarum. Promittimus, etiam, per fidem nostram inde prestitam corporalem, quod contra hujusmodi donationem, concessionem et quitacionem per nos vel per alios de cetero nullatenus veniremus. Immo, dictas res datas garentizabimus, liberabimus et etiam defendemus liberas et immunes ab omni redeventia, et etiam in manu mortua erga omnes. Promittimus etiam sub prestite fidei religiose quod super hujusmodi pactionibus et sub forma presenti litteras nobilis viri Guillelmi, comitis Jovigniaci, de cujus feodo movent res donate, confici faciemus et tradi fratribus antedictis. Ego, vero, Elisabeth, de cujus capite et hereditate res predicte date movent, confiteor quod hec omnia et singula, una cum prefato Hugone, viro meo, volo, facio, et concedo sponte, provide et discrete, non decepta, nec in aliquo circumventa. In cujus rei memoriam et testimonium nos presentes litteras sigillorum nostrorum munimine dictis fratribus tradidimus sigillatas. Datum, anno Domini millesimo ducentesimo sexagesimo-secundo, mense junio.